Семёнов, Леонид Пётры фырт
Леонид Пётры фырт Семёнов (1886—1959) уыд советон литературæзонæг, аивадзонæг, профессор, археолог, ЦИ АССР-йы зонады сгуыхт архайæг. Уыд Хетæгкаты Къостайы, Брытъиаты Елбыздыхъойы, Тугъанты Батырбег æмæ иннæ ирон культурæйы минæвæртты сфæлдыстад фыццаг иртасджытæй иу.

Райгуырдис 1886-æм азы 30 майы Терчы облæсты Слепцовскæйы станицæйы (ныртæккæ у Сунжæйы сахар Мæхъхъæлы Республикæйы) ахуыргæнæджы бинонты. Йæ мад Вассæ Захары чызг Лерман, хъомыл кодта аст сывæллоны, амыдта сæрмагонд уроктæ.

1891-æм азы Семёновтæ ралыгъдысты Дзæуджыхъæумæ æмæ æрцырдысты, Леонид Семёнов йе ’нæхъæн цард кæм æрвитдзæн, уыцы Ирон уынджы хæдзары. Æрыгонæй суинаг ахуыргонд уарзта классикон æвзæгтæ ахуыр кæнын.

Дзæуджыхъæуы реалон училищейы каст фæуыны фæстæ ацыдис Харьковы университеты историон-филологон факультеты ахуыр кæнынмæ (1908–1912), классикон æвзæгтæ хорз кæй зыдта, уый йын стыр ахъаз фæцис йæ ахуыры. 1911-æм азы ныффыста йæ фыццаг зонадон куыст Михаил Лермонтовы поэзийы тыххæй, рауагътой йæ Харьковы историон-филологон æхсæнады æмбырдгонды 1913 азы.

Бирæ азты дæргъы Л. П. Семёнов амыдта уырыссаг æвзаг æмæ литературæ Дзæуджыхъæуы педагогон институты, 1934-æм азæй уыд профессор. Уыцы иу рæстæг куыста Цæгат Кавказы бæстæзонæн институты æмæ йæ зонадон музейы, Фыдыбæстæйы Стыр хæсты заман йæ куыст адарддæр кодта Цхинвалы педагогогон институты.

Бацæттæ кодта, кандидатон æмæ докторон диссертацитæ æнтыстджынæй чи бахъахъхъæдта, дæс ахæм ахуыргæнинагæй фылдæр.

Семёнов уыд Советон Цæдисы зонæдты академийы мидæг Лермонтовы къамисы уæнг.

Амардис 1959-æм азы 2 апрелы Орджоникидзейы (ныры Дзæуджыхъæу). Ныгæд æрцыдис Ирон аргъуаны кæрты уæлмæрдты.

Литературæ 

 Хайманова И. Леонид Петрович Семенов / Ирина Хайманова // Человек и книга: страницы истории Национальной научной библиотеки РСО-А (1985—2005) / сост. И. Хайманова. Владикавказ : ИПП им. В. Гассиева, 2005. С. 140—141
 Ученый, ставший гордостью Осетии : [о выдающемся ученом-гуманитарии, литературоведе, искусствоведе Леониде Петровиче Семенове] // Северная Осетия. 2 апреля 2004
 Хозиев Б. Проповедник дружбы народов // Северная Осетия. 17 ноября 1989
 Цаллагова Т. Дидактические воззрения Л. П. Семёнова // История и философия культуры. Актуальные проблемы : сб. науч. трудов. Вып. 6. / под ред. С. Архипова. Владикавказ: Изд-во СОГУ, 2003. С. 259—272.

Фиппаинæгтæ

Æддаг æрмæг 

 

Ленины ордены кавалертæ
Дзæуджыхъæуы чи амардис, уыдон
1959-æм азы чи амардис, уыдон
1886-æм азы чи райгуырдис, уыдон
Кавказзонджытæ